Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Láncbontás, lánchossz-beállítás és -kenés 


A láncbontás, összerakás és kenés az egyik leggyakoribb szerelési művelet azoknál, akik sokat bicajoznak, már 
csak ezért is érdemes jól csinálni. 


Az első lépés, hogy ellenőrizd a lánc állapotát. Erre legalkalmasabb eszköz egy láncnyúlás-mérő szerszám. A 
neve kicsit megtévesztő, mert a lánc valójában nem nyúlik, hanem kopik. Mivel vékonyabbak lesznek a csapjai 
és nő a furat a görgőkben, ezért a végeredményét tekintve valóban úgy néz ki, mintha nyúlna. A láncnyúlás- 
mérő szerszám egyszerű szerkezet. Berakod a láncba, ha nem esik bele, akkor jó, ha beleesik, akkor csereérett a 
lánc. 


A lánc szétszedésének két módja van. Ha van patentszemed, akkor az az egyszerűbb eset. Egy kombinált 
fogóval is megoldható, de a patentszem-bontó fogóval nagyságrendekkel egyszerűbb és gyorsabb a folyamat. A 
jobb fogókkal bontani és összerakni is lehet. 


Ha egyszerűsíteni szeretnéd az életedet, akkor beszerzel még egy apró, de nagyon hasznos cuccot, a 
lánc-összehúzó szerszámot. Feladata hogy megtartsa összehúzva láncot, amíg te elvégzed a bontást vagy az 
összerakást. 


Így működik a patentszem-fogóval együtt. Tényleg jelentősen könnyít a folyamatokon, mert egyrészt szinte 
nem kell megfogni a sokszor dzsuvás láncot, másrészt nem kell foglalkozni a folyamatos összetartásával sem. 


Természetesen láncbontó préssel is működik. A lánc-összehúzó filléres szerszám, soha nem romlik el, soha nem 
fog elkopni. Egyszer megveszed, még az unokáid is használhatják majd. Tényleg érdemes befektetni rá. 


A végeredmény ez lesz. Lánchossz-rövidítésnél is jól használható. 


Ha tisztításhoz veszed le a láncot, akkor jobban jársz, ha teljes mértékben leveszed a láncot. A láncvillára 
felapplikálható láncmosók tisztítási hatásfoka visszafogott egy teljesen levett és kézzel alaposan megtisztított 
lánc tisztasági állapotához képest. 


Ha láncbontót használsz, akkor használj jót. Egy gagyi láncbontóval komoly károkat lehet okozni a láncban, 
ami egyrészt meghiúsíthatja a normál működést, másrészt balesetveszélyes is lehet. A helytelenül összerakott, 
majd szétpattanó láncszem többnyire irdatlan esést szokott okozni, amikor megtörténik. A jó láncbontónak van 
több ismérve is. Masszív, hogy ne hajoljon el, amikor kinyomáskor a terhelés éri. Több láncmérettel is 
kompatibilis. Jobb egy jót használni, mint 4 különbözőt... A legfontosabb hatékonyságnövelési tényezője, hogy 
van-e a kinyomással szemközti oldalon állítható, becsavarható ellentámasza. Ha van neki, az már jó jel. 


SZENN 


Tegyük fel, hogy rövidíteni akarod a láncot két szemmel. Első lépés, hogy rakd bele a láncot ÉS támaszd meg a 
kinyomó tüskével szemközti támasztó csavarral. Fontos, hogy ne tekerd neki tövig a támasztó csavart. Mivel a 
lánc lapjai asszimetrikusak, ezért ha tökig csavarod, akkor olyan béna ferdén fog állni a lánc a bontóban, mint 
ahogy ezen a képen látod. Ha így nyomod neki a kinyomó tüskét, akkor elgörbítheted azt és a külső oldali 
láncszem is sérülhet, meghíúsítva a későbbi összerakást. 


Szóval az a jó, ha csak lazán támasztja meg a láncot, úgy hogy minden derékszög legyen és a kinyomó tüske 
minél jobban egyvonalba essen a lánc csapjával. 


Majd kezdd el betekerni a nagy kart, hogy a kinyomó tüske végezhesse a dolgát. FONTOS: Nem kell tövig és 
teljesen kinyomni a csapszeget a láncból, mert akkor azt már soha nem fogod tudni bele visszarakni. Jobb 
láncbontókon van a tekerő kar alatt egy kis állítható és fixálható gyűrű, amivel be tudod szabályozni, hogy 
legyen egy szint, aminél nem nyomja ki jobban a csapot a kinyomó tüske. Ha ilyen van a láncbontódon, akkor 
használd, mert hasznos. Ha nincs, akkor ezt érzésre kell megoldanod. Lehet érezni, amikor a már 9090-osan 
kitolt csap a külső lemezben kezd megszorulni. Na ilyenkor nem kell tovább tolni. 


Tekerd vissza kinyomó tüskét és a hátsó támasztó csavart is tekerd ki, hogy könnyen kivehesd a bontó 
szerszámból a láncot. 


WZ 


Ha jól csináltad, akkor a képen látható végeredményt kell kapnod. Hasznos, ha nem a külső lap belső síkjáig 
nyomod ki a csapszeget, hanem kicsit hamarabb megállsz. A csapnak az a kis belső pöcke segíti majd az 
összerakást. 


Az összerakás fordított sorrendben történik. Összepattintod a két láncvéget, most jön jól, ha előzetesen hagytál 
egy kis pöcköt és nem toltad koppig a csapot. Tekerd be a hátsó támasztó csavart, de tudod, nem koppig, csak 
annyira, hogy egyenesen tartsa a láncot. Majd hozd minél inkább egy szintbe, egy vonalba lánc csapját a 
kinyomótüske hegyével. 


Ha egy síkban vannak, akkor elkezdheted betolni a csapot. Lassan csináld és figyelj rá, hogy végig egyenesen 
haladjon. Ahogy átér az egyes láncszemeken, lesz egy kis megszorulása, főleg a végén. Annyira nyomd be, 
hogy a nyomott oldali csapvég pont ugyannyira lógjon ki a lánc oldallapjából mint a mellette lévők. Ezt bizony 
szemre kell belőni. 


Ha sikerült, akkor oldd ki a hátsó támasztócsavart és kiveheted a láncot. Ellenőrizd a hátsó oldalt, hogy ott is 
minden rendben van-e. Ha szemre jó, akkor is szinte biztos lehetsz benne, hogy a nyomott szemnél meg fog 
kicsit szorulni a lánc, de ez teljesen természetes jelenség. Ezt a megszorulást úgy tudod oldani, ha először 
felülről az adott szemnél kicsit megfeszegeted a láncot, mintha oldalra el akarnád hajlítani. 


Gyakran indokolt, hogy ezt a másik irányból is meg kell tenni. Az oda-vissza feszegetés hatására oldani fog a 
szorosság és beáll az eredeti állapot. Mint bizonyára feltűnt, jelen esetben az összerakáshoz a lánc saját 
csapszegét használtuk. Ezt 1-6-7-8-9-es láncoknál a legtöbb esetben meg lehet tenni minden komplikáció 
nélkül. 9-10-es láncoknál már a legtöbb gyártó ajánlja, hogy az összerakáshoz használj spéci két db-os stiftet. 
Ezekhez a láncokhoz többnyire mellékelik is. Ennek a két db-os különálló stiftnek a logikája az, hogy az ilyen 
vékony láncoknál már a lánc eredeti stiftjének a feje is alig lóg ki a láncból. Ezek általában agyon hőkezelt 
stiftek és láncszemek. Amikor kitolod a gyári csapot, akkor ezeknek a pereme gyakran lepattan. Ha ezt a csapot 
tolod vissza, akkor vissza fog menni, de mivel letört a pereme, ezért az oldaltartása az eredeti állapothoz képest 
visszafogott lesz. Ez annyit jelent, hogy használható, de előfordulhat, hogy ha itt kap nagyobb oldaterhelést - 
tipikusan váltásnál - akkor bizony szétjöhet a lánc, mert leugrik a csapról a külső lemez. 


Az ilyen balesetek elkerülésére találták ki a gyártók, hogy adnak a lánchoz egy dupla hosszúságú csapot, 
aminek az első fele eléggé kúpos, így könnyebben a helyére talál, valamint a peremei előkészítik a terepet a a 


csap második felének. Ezt az egészet át kell nyomni a láncon és a második fél lesz az érdemi teherviselő rész. A 
kilógó első részt pedig egyszerűen le kell törni. A rendszer működik, a gond vele csak annyi, hogy minden 
láncbontáshoz új csap kell, ami általában pont olyankor nem szokott a rendelkezésre állni. Megmondom 
őszintén, mi nagyon ritkán használjuk ezt a dupla csapos megoldást. E helyett inkább patentszemezzünk. 


A patentszemezés egyszerűbb, gyorsabb megoldás és ha jól rakod össze, akkor nem szokott gond lenni vele. A 
patentszem-fogó és a láncösszehúzó itt is sokat segít. 


Néha előfordul, hogy a patentszem annyira szoros, hogy még a fogóval is bajos a helyére pattintani, olyankor 
egyszerűen át kell tekerni a láncot a felső, terhelt oldalra, majd rálépni a pedálra. Az minden esetben a helyére 
pattintja. 


A lánchossz ellenőrzése: Rakd fel a láncot elől és hátul is a legnagyobb lánckerékre. Ebben - az egyébként 
egyáltalán nem javasolt, és nem életszerű szituációban - így kell állnia a láncnak és a hátsó váltónak. Ennél 
feszesebb ne legyen, mert a váltási folyamatban még van egy kis plusz láncigény, amikor átmegy egyik 
lánckerékről a másikra a lánc. Ha ez a plusz nincs meg, akkor letörhet a hátsó váltód. Ez a hivatalos verzió. 
Profi tipp merészebbeknek, saját felelősségre: az előbbi a teljesen hülyebiztos megoldás, de kevéssé életszerű. 
Aki ennyire keresztbe vált, az megérdemli a sorsát... Én azt szoktam csinálni, hogy a képen látható állapotból 
még kiveszek két szemet, ez kb annyi, mintha az előbbi eljárást elől a legnagyobb, hátul a második legnagyobb 
lánckeréknél csinálnám meg. Ilyenkor jelentősen feszesebb lesz a lánc, így sokkal kevésbé fog csapkodni rázós 
terepen. Persze benne van a pakliban, hogy ha ilyen rövid láncot használsz és egyszer mégis full keresztbe 
váltasz, akkor letörik a hátsó váltó vagy az azt tartó fül. Én már vagyok annyira rutinos, hogy ilyen full 
keresztbe váltást soha nem szoktam elkövetni, így nekem ez egy bevállalható "veszély", ezért a legtöbbször élni 
szoktam vele és élvezem a rövidebb, feszesebb lánc nyújtotta előnyöket. 


Kenés: Számos megoldás létezik, csőrös spray, sima spray, csöpögtetős fiola, beáztatás, stb. A spray-k szerintem 
felejtősek, a beáztatás túl macerás. Mutatjuk a tuti verziót, ami tiszta, kenőanyag-takarékos, hatékony és gyors. 
Támaszd le a bicajt a falhoz. Bal kézben a csőrös fiola, a kéz letámasztva a hátsó váltón. Jobb kéz fogja a pedált 
és miközben tekered hátra, szépen lassan ráfolyik minden egyes szemre 1 csepp olaj. Igazából szinte nyomni 
sem kell a fiolát. Ha patentszemet használsz, akkor célszerű ott kezdeni a kenést, így 1 kör után fogod tudni 
hogy ott a vége, körbeértél. Ha ez megtörtént, akkor a forgasd meg még párszor a hajtókart, hogy a kenőanyag 
egyenletesen átjárja a láncot. Ha túl sokat raktál rá, ilyenkor még egy ronggyal letörölheted a fölösleget. 
Rárakod a rongyot a tenyeredre, megfogod vele láncot, majd végigtekered rajta 1 körben a láncot. A külső 
részéről lejön a fölösleg, ahova egyébként sem kell, belül viszont benne marad. Készen vagy. 


Egysebességes láncok bontásánál ugyanúgy kell eljárni, mint a többsebességeseknél, csak mivel ezek 
szélesebbek, itt kevésbé kell figyelni, tágabb a hibahatár, mivel váltásból adódó oldalterhelést nem kapnak ezek 
a láncok. Ezeknek a láncoknak az alaptartozéka patentszem, ezért használd. Hidd el, jó dolog. 


A képen látható verzió akár kézzel is összerakható, a bontáshoz már kell egy vékonyfejű csavarhúzó. 


Összerakva így néz ki. Totál megbízható konstrukció. 


Felülről meg így. Az ilyen típusú patentszemeknél arra kell ügyelni, hogy összerakva az egyik oldaluk 
szélesebb, mint a másik. Ha nem teljesen egyenes a láncvonal, vagy a a lánc közvetlen közelében fut valami, 
akkor ez a dupla oldal néha beleérhet és hangot adhat. 


Néha szükség van rá, hogy a lánchosszt nem csak két láncszemes egységekben (külső -- belső) rövidítsük, 
hanem jobb lenne 1 láncszemenként. Erre megoldás az úgynevezett fél láncszemes lánc. 


Szerencsére ez a lánctípus is ugyanúgy bontható-összerakható egy hagyományos láncbontóval, mint az összes 
többi lánc. Igazából csak 10-11-es láncok igényelnek speciális, vékony felfogatásos láncbontót. A fél 
láncszemes lánchoz is lehet patentszemet vásárolni, de ez valójában inkább toldó szem, mivel ennek 
beépítéséhez mindenképpen láncbontóra van szükség. 


Ide kattintva tudsz szerszámot beszerezni a láncok szereléséhez! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


